**MG siker: 1000 átadott új autó Magyarországon**

**Szolnok, 2023. 06. 28. – Jelentős sikert tudhat magáénak az MG autómárka: mindössze 9 hónap alatt 1000 új MG-t értékesítettek a magyar piacon. A nagy múltú, brit hagyományokkal rendelkező MG (Morris Garages) márka megújult személyautó kínálata 2022. szeptemberében mutatkozott be Magyarországon. A Duna Motors Disztribúció Kft., az MG hazai importőre 22 márkakereskedéssel kezdte meg az MG márkajelzésű személyautók országos értékesítését. Az ezredik autó átadására Szolnokon, a Tóth Autó MG márkakereskedésében került sor ünnepélyes keretek között.**

A tavaly szeptemberi bevezetés után a kiváló ár-érték arányú, magas felszereltségű MG márkájú autók iránt Magyarországon is hamar növekedésnek indult a kereslet, követve a nyugat-európai trendeket. A lendületesen fejlődő márka európai ízléssel tervezett, megfizethető modelljei kiemelkedő - 7 év vagy 150.000 km futásteljesítményig terjedő - gyári garanciával, haladó műszaki megoldásaikkal egyre több vásárlót vonzanak a benzines (MG ZS, MG HS), a PHEV (MG EHS) és az elektromos (MG4) szegmensben egyaránt. A jelenleg elérhető modellek mellett 2023 második felében tovább bővül a modellpaletta: hamarosan érkezik az MG5, amely a világon elsőként kereskedelmi forgalomba került elektromos kombi, ősszel pedig az MG ZS EV, a B-SUV szegmensbe tartozó elektromos városi terepjáró.

Az MG-nek csupán kilenc hónapba telt az első 1000 db új MG értékesítése a hazánkban forgalomban lévő négy modelljéből, amely jól mutatja a márka fejlődési dinamizmusát és országos ismertségének, valamint piaci részesedésének gyors tempóban növekvő ütemét.

Az 1000. MG személyautó - ami egy Luxury felszereltségű MG ZS - átadására Szolnokon, az MG Tóth Autó márkakereskedésben került sor 2023. június. 28-án. Az új autó kulcsait Tarkovács Zoltán István, az autó boldog tulajdonosa Szabó Csabától, az MG Motor Hungary márkaigazgatójától vette át ünnepélyes keretek között, egy wellness hétvégére szóló ajándékutalvány kíséretében. Az új autóhoz szerencsés tulajdonosa egy 1 éves karbantartási csomagot kapott ajándékba az MG Tóth Autó vezetőjétől, Tóth Pétertől. Az MG gyártójának képviseletében, a SAIC központ Magyarországért felelős vezetőjétől, Andrási Zsolttól pedig egy logózott ajándéktárgyakból álló csomagot vehetett át az ezredik MG vásárló.

Tarkovács Zoltán István, szakmabeliként – ugyanis autófényező kisvállalkozóként 48 éve foglalkozik autó alvázvédelemmel – alapos tájékozódás után, végül a lánya javaslatára döntött az MG márka mellett. „*Mindenképpen crossovert szerettem volna, mert ezekből kényelmesebb a számomra a be- és kiszállás. Nagyon tetszik az autó belső kidolgozása, a bőrkárpit, ülésfűtés, a parkolási asszisztens és nem utolsó sorban a nyitható napfénytető. Az is meggyőző volt a számomra, hogy Michelin gumikkal szerelt az autó. Ebben a kategóriában nemigen lehet ilyen felszereltséggel elérhető áron autót venni, úgyhogy nagyon örülök, hogy rátaláltam, és izgatottan várom a közösen megtett kilométereket.”* – nyilatkozta az MG ZS Luxury boldog tulajdonosa.

*„Nagy öröm és büszkeség számunkra, hogy ilyen rövid idő alatt elérkeztünk ehhez a fontos mérföldkőhöz. A jelenlegi gazdasági környezetben a vásárlók sokkal megfontoltabban és tudatosabban költekeznek. Különösen igaz ez a tartós fogyasztási cikkekre, amilyen az újautó-vásárlás is. Az MG autóival a vásárlók a GET MORE szlogen jegyében jobban járnak, hiszen kedvezőbb áron magasabb felszereltséget, több műszaki tartalmat, az átlagosnál hosszabb gyári garanciát kapnak. Ennek köszönhető a márka sikere hazánkban is. Májusban az értékesített darabszám alapján a Datahouse sorrendjében már a 17.-ek voltunk 1,5%-os piaci részesedéssel. Célunk, hogy vásárlóink bizalmát és a márka imázsát további kiváló ár-érték arányú modellekkel és ügyfélközpontú szervizszolgáltatásokkal építsük tovább.”* - mondta **Szabó Csaba, az MG Motor Hungary** magyarországi márkaigazgatója.

**Háttér:**

**MG autómárka**

Az MG (Morris Garages) Nagy-Britannia egyik első autómárkája, amelyet 1924-ben William Morris alapított. Történelme során a márka több mint 40 sebességi világrekordot döntött meg, köztük a „Világ leggyorsabb versenyautója” címét is magáénak tudhatta. Az MG DNS-alapelemei a csúcstechnika, a kifinomult stílus és a közel 100 éves múlt. 2007-ben új, stabil alapokra építkezve teljesen megújult a márka: a SAIC Motor – Kína legnagyobb autóipari konszernje – vásárolta meg, és azóta is biztos hátteret nyújt az MG fejlesztései és terjeszkedése számára. Ma a hétből öt kontinensen képviselteti magát és mára az MG márka nemcsak a brit-, hanem a globális autóipar történetében is megkerülhetetlen szereplő. A Kínán kívüli globális értékesítési volumen 2007 óta már meghaladta az egymillió MG járművet, ami a teljes MG-értékesítés mintegy felét teszi ki.

A kínai háttérrel újjászületett márka sikeres globális stratégiájának köszönhetően sorra hódítja meg a világ- és azon belül az európai piacokat az elmúlt időszakban teljes átalakuláson átesett modellkínálatával. Az MG Nyugat-Európába 2019-ben tért vissza és Európa legdinamikusabban fejlődő autómárkájaként 2022 végére már 686 márkakereskedést és márkaszervizt számlált a kontinens 26 országában.

Az MG a prémium dizájn, a legújabb technológia és a magas szintű felszereltség teljes csomagját kínálja az ügyfeleknek, mindezt ésszerű árazással. Az európai vásárlók igényessége megkérdőjelezhetetlen, de az MG által nyújtott - a hagyományos európai és japán márkákat meghaladó - 7 év vagy 150 000 km gyári garancia alátámasztja a magas gyártási minőséget, és eloszlatta a kételyeket. A 2019-es európai visszatérése óta gyorsan népszerűvé és elismertté vált a nyugat-európai vásárlók körében. Sikerét nem csak a folyamatosan növekvő európai eladások, hanem a számtalan szakmai elismerés is bizonyítja. 2022 őszétől - a márka kelet-közép európai expanziós stratégiája részeként – már Magyarországon is elérhetővé vált, a Duna Motors Disztribúció Kft. (Duna Autó Cégcsoport tagja) importőri tevékenységének köszönhetően. A hazai értékesítés 2022. szeptemberében indult az országos lefedettséget biztosító 22 tagú MG márkakereskedői hálózattal. A sikeres bevezetést követően, 9 hónap alatt 1000 autót értékesítettek a jelenleg hazai kereskedelmi forgalomban lévő

négyféle MG modellből.

**Tóth Autó:**

A szolnoki Tóth Autó 1990-óta van jelen az iparágban, több ezer eladott új autóval és több tízezer szervizelt járművel. A kezdeti két beállós műhelyt mára egy 7071 m2-es komplex mobilitási központtá fejlesztették kitartó és becsületes, szakmailag elismert, kimagasló minőségű szolgáltatások révén. A működésüknek jelenleg öt alappillére van, melyet az évtizedek során gyűjtött tapasztalatok révén folyamatosan fejlesztettek: márkafüggetlen autószerviz és többek között MG márkakereskedés. Márkakereskedéseikben többek között új és használt személy-és tehergépjármű forgalmazásával, lízingközvetítéssel és biztosításközvetítéssel foglalkoznak.

Az MG Tóth Autó a 2022-es MG indulást követően megkezdte a legújabb bemutatótermének építését az MG márka képviseletére. Az új, modern szalon átadása 2023. őszén várható. Az MG Tóth Autó sikereit jellemzi, hogy Magyarországon a vidéki márkakereskedések között az egyik legjobban teljesítő kereskedés újautó értékesítési darabszám tekintetében, melynek háttere a cég elkötelezettsége az ügyfelek elégedettsége iránt.